**Április 1-ig lehet pályázni a Népművészet Ifjú Mestere díjra**

**Az Emberi Erőforrások Minisztériumának megbízásából hirdetnek idén is pályázatot a Népművészet Ifjú Mestere díj elnyeréséért. A jelentkezési határidő 2020. április 1.**

A díj az egyes népművészeti ágakban kiemelkedő alkotó- vagy előadó-művészeti teljesítmény elismerésére 15-35 év közötti népművészeti alkotó- és előadóművészek részére adományozható, a 2020-ban kiadható díjak száma 5. A díjazottak oklevélben és pénzjutalomban részesülnek. A díjra szakmai önéletrajzzal, egy minimum tíz, maximum harminc oldalas dolgozattal, valamint előadóművészek esetében színpadi bemutatóval, tárgyalkotók esetében tárgyak, illetve tárgy-együttes bemutatásával lehet pályázni.

A Népművészet Ifjú Mestere címet 50 éve adták át először, az elismerés célja akkor is az volt, hogy ösztönözze a fiatalok népművészeti előadói, tudományos és alkotó tevékenységét, a magyar nemzeti és a magyarországi nemzetiségi hagyományok ápolását, továbbéltetését.

Az elismeréseket augusztus 20-a alkalmából adja át az Emberi Erőforrások Minisztériumának minisztere.

Pályázni a Hagyományok Háza honlapján keresztül lehet, az alábbi kategóriákban:

***Előadóművészet***

* hangszeres népzene
* népdal
* néptánc
* népmese

***Tárgyi alkotóművészet***

* fazekas
* faragó (kéreg, szaru, csont, fa, bútor)
* gyermekjáték-készítő
* kovács
* népi bútorműves
* népi ékszer-készítő (fém, gyöngy, lószőr)
* szűcs, bőrműves
* rézműves
* szalma-, gyékény-, csuhé- és vesszőfonó
* tojásfestő
* mézeskalács-készítő
* textil-hímző, -szövő (gyapjú, vászon), nemez-, viselet-, paszománykészítő, csipke készítő, kékfestő
* népművészeti forma- és motívumkincset hordozó
* nagyméretű tárgyak, köztéri tárgyegyüttesek (játszótéri, ill. beltéri plasztikák, építészeti megoldások) tervezője és kivitelezője
* a népi hangszerkészítés formai és funkcionális követelményeinek megfelelő hangszerek, hangkeltő eszközök készítője

<https://hagyomanyokhaza.hu/hu/node/4344>